text: 73-årig fundet død i sin bil tre timer efter ulykke
  23 maj 2017 kl. 08.47
  En 73-årig mand fra Hornsyld omkom tirsdag morgen i sin bil, da han kørte lige over et T-kryds og havnede i en tom garage. 
  Den 73-årige blev fundet siddende død i bilen kort før klokken 8 tirsdag morgen - formentlig tre timer efter, at ulykken er sket. Det oplyser Sydøstjyllands Politi.
  - En beboer i nærheden af garagen hørte ved 05-tiden et brag, men kunne ikke umiddelbart konstatere, hvad den pludselige larm skyldtes og gik i seng igen, oplyser vagtchef Jørn Lindhardt, Sydøstjyllands Politi.
  Da beboeren tirsdag morgen ved otte-tiden kom ud, opdagede hun, at der stod en fremmed bil i naboens garage. Taget var faldet ned over bilen, og der sad en livløs mand i bilen. Der var ingen hjemme på den ejendom, hvor ulykkesbilen blev fundet i garagen.
  Ifølge politiet var den 73-årige godt kendt med krydset, som han ofte passerede.
  - Meget tyder på, at den 73-årige har fået et ildebefindende og død umiddelbart før bilen havnede i garagen, siger vagtchef Jørn Lindhardt.
  